Coronavirus har fået mange erhverv til at gå mere eller mindre i stå. Sådan er det dog ikke hos de midt- og vestjyske revisorer. For med de hjælpepakker, regeringen har fremlagt, følger en del spørgsmål, og det er her, revisorer træder ind i billedet. En af dem, der især bruger revisor-råd for tiden, er Anders Kjær Madsen, der er klinisk tandtekniker i Thisted. Han sendte sine tre medarbejdere hjem med løn, men alligevel havde han fortsat travlt. - Til at starte med sad vi jo næsten klistret til tv-skærmen fra morgen til aften for at følge med i, hvad der er op og hvad der er ned. Til sidst bliver man fyldt op af alle de informationer og bliver nødt til at søge rådgivning for at få det gjort rigtigt, fortæller han. Derfor kontaktede tandteknikeren sin revisor. Det er han langt fra den eneste, der har gjort. Toppen er endnu ikke nået For hos Brandt Revision i Thisted er der travlt. Meget travlt. Alt dette med coronavirus og hjælpepakker kommer nemlig oven i, at revisorer i forvejen har højsæson med årsregnskaber. Lige nu er der kun åbnet for ansøgninger til den ene af regeringens tre hjælpepakker, og derfor er der ikke udsigter til, at travlheden stilner af. - Vi har ikke set toppen af det her endnu, fordi de to pakker ikke er åbnet endnu. Når de bliver det, tror jeg, vi kommer til at udvide døgnet lidt, siger Niels Brandt, der er partner og revisor hos Brandt Revision. Ansøgningen til den anden hjælpepakke forventes at åbne på onsdag. Helt ny situation Det er ikke kun de erhvervsdrivende, der kan bruge lidt rådgivning i disse tider. Også revisorer kan bruge et råd i ny og næ, og her træder Bjarne Brodersen til. Han er forretningsudvikler i Erhvervshus Nordjylland med base i Thisted. - Vi skal have skabt et overblik, så det ikke bliver helt sort det hele, siger han og fortsætter. - Vi andre skal jo bygge flyveren, mens vi flyver. Det er også en helt ny situation for revisorer, når det lige pludselig kom ind fra højre så massivt. Selv med råd fra folk som Bjarne Brodersen tror Niels Brandt ikke, at den hårde arbejdsdag bliver mere rolig. - Den holder ikke op foreløbigt, det tror jeg ikke. For når vi kommer bagud med årsregnskaber og de ordinære ting, så bliver det i den sidste ende, vi skal nå det. Så jeg tror, at det bliver frem til den 1. juli, at vi får travlt, siger han.

Referat:
Der er travlhed i erhvervet, hvor flere søger hjælp hos deres revisor til at få overblik over, hvad coronavirus betyder for dem.